***Αθήνα, 18 Μαΐου 2017***

**ΔΕΛΤΙΟ ΤΥΠΟΥ**

**Ο πρώην Πρόεδρος της Βουλής Δημήτρης Σιούφας, με αφορμή την ημέρα μνήμης της Γενοκτονίας των Ποντίων, έκανε την ακόλουθη δήλωση:**

«Η 19η Μαΐου καθιερώθηκε από τη Βουλή των Ελλήνων, ως ημέρα μνήμης για τη Γενοκτονία του Ποντιακού Ελληνισμού, τον τραγικά άδικο χαμό εκατοντάδων χιλιάδων Ελλήνων του Πόντου. Όλοι οι Έλληνες, ολόκληρος ο Απανταχού Ελληνισμός, ενθυμούμεθα, τιμούμε, και σήμερα και κάθε μέρα, τα θύματα της Γενοκτονίας των Ποντίων. Είναι μέρος της Ιστορίας μας, μέρος της ταυτότητάς μας, στοιχεία τα οποία αποτελούν, πηγή αφύπνισης της Παγκόσμιας συνείδησης της ανθρωπότητας.

Ευχόμαστε κανένας λαός, πουθενά στον Κόσμο, να μη ζήσει ποτέ, όσα υπέστησαν οι Έλληνες του Πόντου. Είναι ο Λαός, σύμβολο των παθών, των διώξεων, των αφάνταστων ταλαιπωριών του, της γενοκτονίας του. Όλα αυτά δεν τα ξεχνάμε. Γιατί η ανθρωπότητα δεν πρέπει να ξεχάσει. Γιατί ο Ελληνισμός όλης της γης δεν ξεχνά. Η ιστορική μνήμη είναι το οξυγόνο των εθνών.

Η Ελληνική πολιτεία αλλά και ο καθένας από μας οφείλουμε να εργαζόμαστε, μαζί με τη Διεθνή Κοινότητα, για την ειρηνική συνύπαρξη των λαών, τη συμφιλίωση, την εξάλειψη κάθε εστίας διαμάχης, μίσους και σύγκρουσης. Πιστεύουμε ότι η Ιστορία μπορεί να διδάσκει ολόκληρη την ανθρωπότητα, και να οδηγεί σ’ ένα Κόσμο με περισσότερη ανοχή, αλληλοκατανόηση, αλληλοσεβασμό.»